
Isbal (Ji2-tfi) bermaksud: “Melabuhkan pakaian (seperti seluar, jubah, kain 
sarung dan semua jenis pakaian) sehingga menutup buku lali (mata kaki). Atau 
pakaian labuh yang menyentuh bumi (mencecah tanah) sehingga diseret. 

Dari Abu Hurairah radhiyallahu ‘anhu, dia berkata: “Ketika ada seorang lelaki 
yang solat dengan mengenakan pakaian secara Isbal, Rasulullah Shallallahu 
‘alaihi wa Sallam berkata kepadanya, “Pergilah dan ambillah wudhu’!” Lelaki 
itu pun pergi dan berwudhu’ semula. Kemudian dia kembali datang dan 
Rasulullah Shallallahu ‘alaihi wa Sallam kembali berkata, “Pergilah dan 
ambillah wudhu’!” Ada seorang lelaki yang bertanya kepada Rasulullah, “Wahai 
Rasulullah, mengapa kamu menyuruhnya mengambil wudhu’ semula?” Dia 
(Rasulullah) diam untuk beberapa ketika, kemudian berkata, “Sesungguhnya 
tadi dia melakukan Solat, sedangkan dia memakai pakaian dengan isbal 
(melabuhkan pakaiannya melebihi mata kakinya (buku lali)). Sesungguhnya 
Allah tidak menerima solat seseorang lelaki yang memakai pakaian dengan 
isbal.” (Hadis Riwayat abu Daud di dalam kitab as-Sholah, bab al-isbaal fii as- 
Sholah, 1/172, no. 638. Juga di dalam Kitab al-Libas, bab maa jaa’a fii isbal fii 
as-Sholah, 4/57, no. 4086. Juga diriwayatkan oleh Imam Ahmad di dalam al- 
Musnad, 4/67, an-Nasaa’i di dalam Kitab as-Sunan al-Kubra di dalam kitab az- 
Ziinah) 

Imam an-Nawawi berkata tentang hadis ini di dalam kitabnya Riyadhus 
Sholiheen, no. 795, dan juga di dalam al-majmuu’, 3/178 & 4/457: Hadis ini 
darjatnya sahih menepati syarat imam Muslim. 

Pernyataan yang sama juga (tentang hadis tersebut) dari imam adz-Dzahabi di 
dalam al-kabaair, hal. 172, di dalam perbahasan al-Kabiiratul Tsaaniyah wa al- 
Khamsiin: Isbaal ai-lzaar Ta’azzuzan wa Nahwahu. 

Penjelasan 

Syaikh Ahmad Syakir menjelaskan bahawa ianya boleh menjadi dalil yang kuat 
bahawa batalnya solat seseorang yang musbil (yang melakukan isbal) ketika 
mengerjakannya dengan perasaan sombong. (Rujuk: Tahqiq Syaikh Ahmad 
Syakir di dalam al-Muhalla, 4/102, karya Ibnu Hazm) 

Ibn al-Qayyim menjelaskan berkenaan hadis ini, “Pengertian yang dapat 
diambil dari hadis ini (wallahu a’lam) bahawa memakai pakaian dengan isbal 
adalah maksiat. Dan setiap orang yang terjerumus di dalam perbuatan maksiat, 
maka dia akan diperintahkan untuk mengambil wudhu’ dan solat. Kerana 


sesungguhnya berwudhu’ itu dapat memadamkan api maksiat.” (at-Tahdziib 
‘alaa Sunan Abi Daud, 4/150) 

Isbal terjadi apabila pakaian yang dipakai oleh seseorang itu dilabuhkan dari 
atas ke bawah sehingga melebihi mata kaki (buku lali) si pemakai. Adapun 
pakaian seperti stokin, khuf, atau yang seumpamanya, maka ia tidak termasuk 
dalam kategori pakaian yang boleh mengakibatkan isbal. 

Menurut Syaikh al-lslam ibnu Taimiyah, “Isbal boleh terjadi tanpa mengira 
pakaian sama ada dengan jubah, seluar, atau kain.” (Majmuu’ al-fataawaa, 
22/133) 

Hukum isbal secara umum adalah haram walaupun di sana ada beberapa 
perbahasan yang agak panjang. Namun, kesimpulannya adalah menjurus 
kepada haram berdasarkan sekian banyak hadis-hadis yang sahih mengenainya. 
Antaranya adalah, 

1 - “Pakaian yang melebihi kedua mata kaki, maka pelakunya di dalam 
neraka.” (Hadis Riwayat al-Bukhari, Kitab al-Libas. An-Nasaa’i di dalam kitab 
az-Ziinah) 

2 - Dari ‘Amr bin asy-Syarid, beliau berkata, “Dari kejauhan, Rasulullah 
Shallallahu ‘alaihi wa Sallam melihat laki-laki yang menjulurkan pakaiannya 
sehingga terseret. Maka beliau pun bergegas untuk mendekatinya (dengan 
berlari-lari anak) menuju laki-laki tersebut. Beliau pun menegurnya, 
“Angkatlah kain mu dan bertakwalah kepada Allah Subhanahu wa Ta’ala”. Maka 
laki-laki itu pun berkata, “Aku seorang yang memiliki kaki bengkok dan kedua 
lutut ku saling tidak stabil ketika berjalan”. Ternyata Rasulullah Shallallahu 
‘alaihi wa Sallam tetap menyatakan, “Angkatlah kain mu, kerana sesungguhnya 
semua ciptaan Allah adalah baik”. Maka, setelah kejadian tersebut, tidaklah 
kelihatan laki-laki tersebut melainkan dengan kainnya sentiasa terangkat 
sehingga ke tengah-tengah betisnya atau di bawah sedikit.” (Hadis Riwayat 
Imam Ahmad di dalam al-Musnad, 4/390. Juga dinyatakan Sahih oleh Syaikh al- 
Albani di dalam ash-Shahihah) 

3 - “Berhati-hatilah kamu terhadap perbuatan isbal, kerana perbuatan tersebut 
termasuk kesombongan.” (Hadis Riwayat Abu Daud, no. 4084. Turut Disahihkan 
oleh Syaikh al-Albani di dalam ash-Shahihah, no. 770) 

4 - Dari Ibnu Umar dia berkata, “Aku pernah melewati Rasulullah Shallallahu 
‘alaihi wa Sallam, tiba-tiba kain ku melurut turun ke bawah dengan sendirinya 
sedikit demi sedikit tanpa sengaja. Maka, Rasulullah Shallallahu ‘alaihi wa 
Sallam pun berkata, “Wahai Abdullah, angkatlah kain mu?” Lalu aku pun segera 
mengangkatnya. Kemudian beliau bersabda lagi, “Tinggikan lagi!” Maka aku 
pun menaikkannya lagi. Dan setelah kejadian itu, aku pun sentiasa menjaga 



keadaan kain ku. Lalu, sebahagian orang ada bertanya, “Sampai di mana?” 
“Sehingga pertengahan betis”.” (Hadis Riwayat Muslim, no. 2086) 

Telah banyak tersebar dan diketahui secara umum bahawa di sana begitu ramai 
sekali kaum lelaki yang gemar melabuhkan pakaiannya sehingga menyentuh 
tanah atau melabuhkannya dengan melepasi paras mata kaki (buku lali), namun 
berlaku sebaliknya pula kepada kaum wanita di mana mereka pula banyak 
berpakaian seakan-akan tidak cukup kain, laitu dengan mendedahkan aurat 
kepalanya (tidak bertudung), memakai pakaian ketat dan malah memendekkan 
kainnya atau seluarnya sehingga tersingkap betis-betis mereka. 

Bukankah ini sudah menunjukkan suatu perkara yang terbalik sebagaimana yang 
dikehendaki oleh syari’at? Di mana Nabi Shallallahu ‘alaihi wa Sallam 
memerintahkan agar kaum lelaki supaya tidak ber-isbal (tidak melabuhkan 
pakaiannya melebihi buku lali), dan memerintahkan agar kaum wanitanya 
melabuhkan kain sehingga sejengkal melebihi buku lali. 

Rasulullah Shallallahu ‘alaihi wa Sallam bersabda, “Sesiapa yang melabuhkan 
pakaiannya dengan kesombongan, maka Allah tidak akan melihatnya pada Hari 
Kiamat. Ummu Salamah bertanya, “Bagaimana dengan kaum wanita, apa yang 
harus dilakukan pada hujung (bawah) kain mereka?” Baginda pun menyatakan: 
Kalau mereka melabuhkannya, labuhkanlah sejengkal (dari tengah-tengah 
betis), la berkata, “Sesungguhnya jika seperti itu (hanya sejengkal) maka kaki 
mereka akan masih dapat tersingkap”. Baginda menjelaskan, “Maka, 
labuhkanlah sehingga sehasta dan jangan lebih dari itu”. (Hadis Riwayat Abu 
Daud, 4/364, no. 4119. an-Nasaa’i, 8/209, no. 5336-5339. at-Tirmidzi, 4/223, 
no. 1736. Ahmad di dalam al-Musnad, 2/5555. Dan Abui Razak as-San’ani di 
dalam al-Mushannafnya 11/82. Berkata Imam Muslim: Sanad hadis ini sahih) 

Di dalam suatu hadis, dari Ibnu ‘Abbas radhiyallahu ‘anhu, beliau menjelaskan, 
“Rasulullah Shallallahu ‘alaihi wa Sallam melaknat kaum lelaki yang 
menyerupai kaum wanita, begitu juga dengan kaum wanita yang menyerupai 
kaum lelaki.” (Hadis Riwayat al-Bukhari) 

Dari Abu Hurairah radhiyallahu ‘anhu, “Rasulullah Shallallahu ‘alaihi wa Sallam 
telah melaknat seorang lelaki yang mengenakan pakaian wanita, begitu juga 
dengan wanita yang mengenakan pakaian lelaki.” (Hadis Riwayat Abu Daud, 
4098) 

Dari Khorosyah bin al-Hurr, dia berkata, “Aku melihat ‘Umar al-Khathtab, dan 
ketika itu ada seorang pemuda yang mengisbalkan pakaiannya sehingga 
menyentuh ke tanah. Maka beliau pun memanggilnya dan bertanya kepadanya, 
“Adakah engkau datang haid tadi?” Lelaki itu pun bertanya kembali kepada 
‘Umar, “Wahai Amirul Mukminin, adakah lelaki juga datang haid?” Maka ‘Umar 
pun bertanya lagi, “Jika begitu, mengapa engkau melabuhkan pakaianmu 
sehingga ke tapak kakimu (yang menunjukkan perbuatan melabuhkan pakaian 



adalah khusus untuk wanita - penulis)?” Setelah itu, beliau meminta sebilah 
pisau dan kemudian beliau pun mengumpulkan hujung pakaian pemuda tadi 
(yang dilabuhkan) lalu memotong bahagian yang labuh melebihi mata kaki.” 
(Hadis Riwayat Ibnu Abi Syaibah, 8/293 dengan sanad yang sahih) 

Lebih lanjut, sila rujuk artikel sebelumnya di http://fiqh- 
sunnah.blogspot.com/2007/08/hal-01 4-isbal.html , atau http://fiqh- 
sunnah.blogspot.com/2007/Q7/larangan-isbal-melabuhkan-pakaian.html 

Kesimpulannya 

Hukum isbal (perbuatan melabuhkan pakaian sehingga melepasi mata kaki) bagi 
lelaki adalah haram. Apatah lagi jika ia turut dilakukan di dalam solat, maka 
ianya boleh mengakibatkan terjejasnya kesempurnaan solat seseorang itu 
sebagai mana yang dijelaskan melalui hadis yang awal di atas. Begitu juga 
dengan berdasarkan hadis-hadis tentang isbal yang lainnya. 

